b"\n_START_ARTICLE_\nHugo Pratt\n_START_PARAGRAPH_\nHugo Pratt (Ugo Eugenio Prat, 15. juni 1927 \xe2\x80\x93 20. august 1995) var en italiensk tegneserietegner. Hugo Pratt opn\xc3\xa5ede ber\xc3\xb8mmelse for serien om Corto Maltese, der i 1970'erne blev en af de vigtigste eksponenter for de s\xc3\xa5kaldte voksentegneserier.\n_START_SECTION_\nBiografi\n_START_PARAGRAPH_\nHugo Pratt voksede op i Venedig i 30'ernes fascistiske Italien. Fra 1937-1943 boede han med sin familie i Abessinien (Etiopien), hvor hans far, der var officer i den italienske h\xc3\xa6r, var udstationeret. Hugo Pratt beskrev senere krigen mellem engelske specialtropper og den italienske h\xc3\xa6r i serien \xc3\x98rkenens Skorpioner. Hans far blev krigsfange og d\xc3\xb8de i fangenskab i 1943._NEWLINE_I 1943 flyttede han tilbage til Venedig med sin mor og i 1945 blev han tilknyttet magasinet Asso di Piche (Spar es), der blev udgivet af en gruppe tegnere og forfattere, der var st\xc3\xa6rkt inspireret af amerikanske tegneseriertegnere som Lyman Young, Will Eisner og Milton Caniff. Fra 1949-1962 boede han i Argentina, hvor han fortsatte med at tegne. Her skabte han blandt andet westernserien Sergent Kirk og Anna nella Jungla (Anna fra junglen). I 1960 tilbragte han et \xc3\xa5r i London, hvor han arbejdede for et engelsk forlag._NEWLINE_I 1962 flyttede Hugo Pratt tilbage til Italien, hvor han i 1967 sammen med Florenzo Ivaldi begyndte at udgive bladet Sgt. Kirk, navngivet efter den figur han havde skabt i Argentina 10 \xc3\xa5r tidligere. Det var her, at verden for f\xc3\xb8rste gang stiftede bekendtskab med Corto Maltese i historien Balladen om det salte hav (Una ballata del Mare Salato). Serien fortsatte senere i det franske tegneserieblad Pif._NEWLINE_Serien om eventyreren Corto Maltese er blevet en af de bedst kendte tegneserier i hele verden og er blevet kaldt voksentegneseriens svar p\xc3\xa5 Tintin. Serien er ikke bare blevet hyldet i Europa, men ogs\xc3\xa5 i USA, hvor Hugo Pratt i 2005 blev indlemmet i The Comic Book Hall of Fame ved 17th Annual Will Eisner Comic Industry Awards._NEWLINE_Som et kuriosum kan n\xc3\xa6vnes at Frank Miller i sin nyfortolkning af Batman, The Dark Knight, hylder Hugo Pratt ved at navngive et land, der indg\xc3\xa5r som en vigtig del af handlingen, Corto Maltese."